DA Den Europæiske Unions Tidende L 189/14

RÅDETS AFGØRELSE

af 12. juli 2010

om anvendelse af midler frigjort fra projekter under 9. Europæiske Udviklingsfond (EUF) og tidligere EUF’er for at afhjælpe behovene hos de mest sårbare befolkningsgrupper i Sudan

(2010/406/EU)

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 217,

under henvisning til forslag fra Europa-Kommissionen,

under henvisning til den interne aftale mellem repræsentanterne for medlemsstaternes regeringer, forsamlet i Rådet, om finansiering af Fællesskabets bistand i henhold til den flerårige finansielle ramme for perioden 2008-2013 i overensstemmelse med AVS-EF-partnerskabsaftalen samt om finansiel bistand til de oversøiske lande og territorier, på hvilke EF-traktatens fjerde del finder anvendelse (1), særlig artikel 1, stk. 4, og artikel 6, og

ud fra følgende betragtninger:

(1) Sudans regering har besluttet, at den ikke vil ratificere partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater, undertegnet i Cotonou den 23. juni 2000 (2), som ændret første gang i Luxembourg den 25. juni 2005 (3), og får hermed ikke adgang til det nationale vejledende program i 10. Europæiske Udviklingsfond (EUF) med et samlet beløb på 294,9 mio. EUR, som nu forbliver i 10. EUF.

(2) Den aktuelle politiske situation i Sudan samt den humanitære krise i Darfur, det sydlige og østlige Sudan og overgangsområderne kræver en massiv indsats fra Den Europæiske Unions side, herunder levering af vital bistand til den sudanske befolkning. Det hul, der opstår som følge af, at midlerne fra 10. EUF ikke er til rådighed, vil i alvorlig grad begrænse Unionens mulighed for at hjælpe befolkningen og støtte stabiliseringen af landet, hvilket vil kunne få konsekvenser for regionen som helhed.

(3) For at lukke det finansieringshul, der opstår, bør der anvendes midler, der er frigjort under 9. EUF og tidligere EUF’er.

(4) Midlerne bør anvendes til at afhjælpe behovet hos de mest sårbare befolkningsgrupper i Sudan, især i de konfliktramte områder, bl.a. i Darfur, det sydlige og østlige Sudan og i overgangsområderne. De tildeles på basis af en finansieringsafgørelse, der skal vedtages af Kommissionen. Der bør også afsættes midler til at dække udgifter til støtteforanstaltninger.

(5) Midlerne bør forvaltes via centraliseret og fælles forvaltning og af forenklingshensyn efter gennemførelsesbestemmelserne for 10. EUF —

VEDTAGET DENNE AFGØRELSE

Artikel 1

1. Et beløb på 150 mio. EUR fra midler, der er frigjort fra projekter under 9. EUF og tidligere EUF’er, tildeles for at afhjælpe behov hos de mest sårbare befolkningsgrupper i Sudan; Kommissionen afsætter 2 % af dette beløb til støtteudgifter.

2. Midlerne forvaltes via centraliseret og fælles forvaltning efter de regler og procedurer, der gælder for 10. EUF.

Artikel 2

Denne afgørelse træder i kraft dagen efter vedtagelsen.

Udfærdiget i Bruxelles, den 12. juli 2010. På Rådets vegne S. LARUELLE Formand

(1) EUT L 247 af 9.9.2006, s. 32.

(2) EFT L 317 af 15.12.2000, s. 3.

(3) EUT L 209 af 11.8.2005, s. 27.